Millionerne skyller ind på Daniel Aggers bankbog.

Det sker via hans kloakfirma KloAgger, der igen har haft millionoverskud.

Selskabet har netop offentliggjort det nyeste regnskab, og her bliver der fremvist et rekordoverskud på lige knap fire millioner kroner: Helt præcist 3.912.314 kroner.

Aldrig tidligere har Daniel Aggers virksomhed, der blandt andet udfører kloakservice, tv-inspektion og slamsugning på Sjælland, tjent så mange penge i et regnskabsår.

Vis dette opslag på Instagram Vi har travlt hos Kloagger og søger derfor en erfaren bore/spulemand. Hvis det lyder som noget for dig, og du har lyst til at være en del af et firma i fremdrift, så send os en mail på kontakt@kloagger.dk eller giv os et kald på 53532244. Et opslag delt af Daniel Agger (@danielagger22) den 3. Sep, 2019 kl. 1.08 PDT

I det hele taget har der nu i flere år været sorte milliontal på bundlinjen efter en mere beskeden økonomisk start for firmaet med underskud og mindre overskud.

Sidste år var overskuddet således på 3,7 millioner kroner. Året før var overskuddet på 2,9 millioner kroner.

De gode år har betydet, at egenkapitalen hos KloAgger med det seneste gode resultat nu er svulmet op til 14,8 millioner kroner.

Daniel Agger stoppede sin karriere som fodboldspiller i 2016, men allerede fire år forinden, mens han stadig spillede i Liverpool, havde han grundlagt KloAgger.

Den tidligere landsholdsanfører er selv bestyrelsesformand og hovedaktionær i firmaet, mens lillebroren Marco Agger er administrerende direktør.

Efter årene som professionel fodboldspiller i Brøndby og Liverpool har den i dag 34-årige Daniel Agger investeret sine mange millioner i flere vidt forskellige virksomheder, ud over KloAgger.

Har har også smidt penge i tatoveringsplatformen Tatoodo, værtshuset Center Pub Hvidovre og investeringsselskabet Masada, der i øvrigt tegnede sig for et overskud på lige over 25 millioner kroner sidste år.

I dag er Daniel Agger og familien bosiddende ved spanske Malaga.